Ego Willelmus, comes Joviniaci, notum facio tam presentibus quam futuris, quod, pro remedio anime mee et parentum meorum, donavi et concessi imperpetuam elemosinam ecclesie Fontis-Ebraudi monialibus ibidem Deo servientibus, decem libras pruviniensium in pedagio Joviniaci, in octabis Sancti-Andree annuatim capiendas. Et quicumque tenuerit dictum pedagium reddere tenebitur dictam pecuniam in dicto termino indilate. Prefate, vero, moniales, michi et uxori mee et liberis meis participationem omnium bonorum dicte ecclesie concesserunt ac tocius ordinis missarum et orationum participes nos fecerunt. Michi, vero, et Beatrici, uxori mee comitisse, anniversarium nostrum post decessum nostrum annuatim concessere faciendum. Quod ut firmum et ratum habeatur, ego et Beatrix, uxor mea, comitissa, presentem cartam sigillorum nostrorum munitione fecimus roborari. Actum, anno Gracie Mº CCº XIVº.